S’inaugura l’exposició de l'artista multidisciplinari Antonio Barroso a la Sala d’Exposicions Municipal d’Algemesí
06 de setembre de 2021

Aquest matí s’ha inaugurat a la Sala d’Exposicions Municipal d’Algemesí, ubicada en el Casino Liberal, la donació de l’artista i comissari d’exposicions, Antonio Barroso. Es tracta d’una col·lecció de 31 obres i 42 dibuixes, sobretot peces de grans formats i fons foscos, que Barroso ha decidit donar de manera altruista a la ciutat d’Algemesí.

L’artista Antonio Barroso, original de Xirivella, presenta la seua obra personal centrada en la imatge en les arts visuals amb aquesta exposició titulada La imatge en metamorfosi o El cos anhelat. Composta per dues seccions clarament diferenciades, trobem la sèrie Mestissatge presidida per l’obra Mirar-te als ulls que va obtindre el premi de pintura Ciutat d’Algemesí en 2005 i va suposar un impuls definitiu en la trajectòria de l’artista. A la segona planta, la mostra es completa amb la sèrie Hardcore Maniacs, amb la qual Barroso afronta el nu des d’una posició clàssica, teatral i barroca per parlar-nos de la relació del subjecte amb la societat.

Entre els assistents ha destacat l’agraïment tant del comissari de la Sala d’Exposicions Municipal d’Algemesí, Àlex Villar, que ha posat l’accent en que “estem d’enhorabona i molt agraïts amb Antonio Barroso per haver-nos triat com a destinataris de la seua obra” com del mateix artista que ha volgut destacar que allò que l’ha motivat a triar a Algemesí és “la manera en la qual tracta als artistes”. L’alcaldessa, Marta Trenzano, i el regidor de Cultura, Pere Blanco, han insistit en l’aposta d’Algemesí pels valors culturals i han reconegut de nou la generositat a Antonio Borroso.

S’inicia així la temporada expositiva de Casino Liberal amb aquesta mostra que es podrà visitar fins al pròxim 10 d'octubre i que permet continuar ampliant la col·lecció d’obres contemporànies de l’Ajuntament.